Document ID: 31988D0383

Komisijas Lēmums
(1988. gada 24. februāris),
ar ko paredz informācijas uzlabošanu par drošību, higiēnu un veselības aizsardzību darbā
(88/383/EEK)
EIROPAS KOPIENU KOMISIJA,
ņemot vērā Eiropas Ekonomikas kopienas dibināšanas līgumu un jo īpaši tā 118. pantu,
tā kā ir svarīgi, lai Komisijas rīcībā būtu vajadzīgā informācija pirms dalībvalstis pieņem normatīvos un administratīvos aktus par drošību, higiēnu un veselības aizsardzību darbā; tā kā konkrētos gadījumos visām dalībvalstīm jābūt informētām arī par normatīvajiem un administratīvajiem aktiem, ko plāno jebkura dalībvalsts;
tā kā Padomes Direktīva 83/189/EEK [1] paredz informācijas sistēmu tehnisko standartu un noteikumu jomā, tostarp noteikumus saistībā ar drošību, higiēnu un veselības aizsardzību darbā;
tā kā šī kārtība varētu būt jāpapildina ar informācijas uzlabošanu par citiem normatīvajiem un administratīvajiem aktiem, kas paredzēti šajā lēmumā;
tā kā ir jāizveido ekspertu grupa, kuras locekļus izvirzīs dalībvalstis un kuras mērķis ir palīdzēt Komisijai izskatīt valstu normatīvo un administratīvo aktu projektus,
IR PIEŅĒMUSI ŠO LĒMUMU.
1. pants
Dalībvalstis nekavējoties informē Komisiju par visiem normatīvajiem un administratīvajiem aktiem saistībā ar drošību, higiēnu un veselības aizsardzību darbā, kā arī par normatīvo un administratīvo aktu projektiem šajā jomā, izņemot tehnisko noteikumu projektus, kas noteikti Direktīvas 83/189/EEK 1. panta 6. punktā. Dalībvalstis arī iesniedz visus citus noteikumus, kas attiecas uz šo jomu.
2. pants
1. Komisija dalībvalstīm nosūta visus normatīvo un administratīvo aktu projektus, kurus tā saņem saskaņā ar 1. pantu un kurus tā uzskata par būtiskiem šā lēmuma izpildē.
2. Komisija un citas dalībvalstis var iesniegt komentārus tai dalībvalstij, kuras noteikumu projektu tās ir saņēmušas saskaņā ar 1. pantu; attiecīgā dalībvalsts šos komentārus, cik iespējams, ņem vērā. Dalībvalstis savus komentārus nosūta ar Komisijas starpniecību.
3. pants
Komisijai palīdz ekspertu grupa, ko vada Komisijas pārstāvis. Šajā grupā ir 24 locekļi, un katra dalībvalsts darbam grupā izvirza divus ekspertus, kurus pēc tam ieceļ Komisija. Visiem locekļiem ieceļ aizvietotājus iepriekš minētajā kārtībā.
4. pants
Komisija periodiski informē Darba drošības, higiēnas un veselības aizsardzības padomdevēju komiteju par visiem pasākumiem, kas tiek veikti, īstenojot šā lēmuma prasības, izņemot aspektus, ko dalībvalstis uzskata par konfidenciāliem, kā arī, vajadzības gadījumā, Pastāvīgo komiteju, kas izveidota saskaņā ar Direktīvas 83/189/EEK 5. pantu.
5. pants
Šis lēmums ir adresēts dalībvalstīm.
Briselē, 1988. gada 24. februārī

Labels: 12
9